29.9.2023.
LV
Eiropas Savienības Oficiālais Vēstnesis
C 349/45
Tradicionālo degvielu aplikšana ar nodokļiem 3.13.
Ņemot vērā, ka jaunu kuģu būvniecība ES kuģu īpašniekiem radīs ekonomisku risku, EESK aicina pieņemt tādu politiku, kas nodrošina juridisko noteiktību kuģu īpašniekiem.
Tāpēc ir svarīgi iesaldēt jaunu nodokļu ieviešanu tradicionālajai zvejas degvielai (dīzeļdegvielai), kamēr nav komerciāli pieejamas jaunas dzinēju un degvielas tehnoloģijas un kamēr nav izveidots tiesiskais regulējums nepieciešamās atjaunošanas jomā; pretējā gadījumā tas tikai sodīs nozari.
Partnerība enerģētikas pārkārtošanai ES zivsaimniecības un akvakultūras nozarē 3.14.
Nozarei nav vadlīniju ne no tehnoloģiju nodrošinātājiem, ne politikas veidotājiem par to, kā īstenot dekarbonizāciju.
Tāpēc EESK atzinīgi vērtē Komisijas iniciatīvu izveidot ekspertu grupu, lai sniegtu konsultācijas par dažādām pieejamām alternatīvām, turpmāko attīstību, tirgu utt.
Īpaši svarīgi būtu noteikt, kādas tehnoloģijas ir vispiemērotākās katram flotes segmentam un reģionam, un, iespējams, būs nepieciešams kombinēt dažādus energoresursus.
Turklāt, lai veicinātu dekarbonizāciju, jūrniecības nozares ķēdē būtu lietderīgi rīkot informācijas un izpratnes veidošanas kampaņas.
Zilā ekonomika 3.15.
Zilā ekonomika aptver visas saimnieciskās darbības, kas saistītas ar jūru.
Dažādās nozares, kas veido zilo ekonomiku, ir savstarpēji atkarīgas (zivsaimniecība, biotehnoloģija, kuģniecība, jūras transports, akvakultūra, kuģu būvētavas, piegādes ķēdes, loģistika un transports), jo to pamatā ir kopīgas prasmes un kopīga infrastruktūra (ostas, loģistika un elektroenerģijas sadales tīkli), kā arī jūras resursu ilgtspējīga izmantošana.
EESK uzsver, ka ir vajadzīga visaptveroša dekarbonizācijas stratēģija, kas cenšas rast sinerģijas starp dažādiem ķēdes posmiem.
Turklāt EESK aicina nodrošināt atbilstošus cilvēkresursus un prasmes, lai projektētu, būvētu un ekspluatētu modernus kuģus.
Ir nepieciešama kvalificēta darbaspēka piesaiste.
4.
Īpašas piezīmes
Progresīvās degvielas 4.1.
EESK uzsver to progresīvo degvielu, kas nav ražotas no pārtikas un lopbarības kultūrām, potenciālu aprites ekonomikas jomā, cīņā pret piekrastes lauku apdzīvotības samazināšanos un, protams, ES enerģētiskās neatkarības palielināšanā.
Patiesībā saskaņā ar ES CO2 neitralitātes mērķiem šādu alternatīvo degvielu tīrās CO2 emisijas sadegšanā dzinējos var nokristies līdz nullei, ja tās ir ražotas ar atjaunīgo elektroenerģiju.
4.2.
Dažādu iemeslu dēļ Komisija ierobežo uz augiem balstītas biodegvielas izmantošanu, kuru EESK ir atzinīgi novērtējusi vairākos atzinumos.
Tomēr skaidras stratēģijas alternatīvo degvielu izstrādei un ieviešanai nav, lai gan tā būtu svarīga ne tikai zvejniecībai, bet arī citām jomām.
Nav arī noteikts, kurai no grūti dekarbonizējamām nozarēm (no kurām viena ir zvejniecība) būtu jādod prioritāra piekļuve šādām degvielām.
Šā iemesla dēļ zvejniecības nozarei ir grūtības pēc iespējas ātrāk virzīt dekarbonizāciju.
EESK norāda, ka atjaunīgās mazoglekļa degvielas ir saprātīgs risinājums ceļā uz dekarbonizāciju nozarēs, kuras ir grūti elektrificēt, piemēram, zivsaimniecībā.
Uzlabotas alternatīvās degvielas, kas nav ražotas no pārtikas un lopbarības kultūrām, būs dārgākas, jo to pieejamība ir ļoti ierobežota un to tehnoloģija ir sarežģītāka.
Tāpēc, kā EESK jau iepriekš uzsvērusi (9), ir jānovērš cenu starpība starp fosilajām un alternatīvajām degvielām, un tīrākām degvielām ir jākļūst cenas ziņā pieņemamākām un plašāk pieejamām.
4.3.
EESK norāda, ka pašlaik pieejamā biodīzeļdegviela tiek ražota no kultūraugiem (palmu, rapšu, sojas un saulespuķu eļļas), kas nav piemēroti pilnīgai dekarbonizācijai, turklāt nav pietiekami daudz izejvielu.
Risinājums (pagaidām vēl nav pieejams) būtu pašreizējās dīzeļdegvielas sajaukšana ar aizvien lielāku daudzumu elektrodīzeļdegvielas – sintētiskas degvielas, kas ražota no zaļa elektrolītiska ūdeņraža un uztverta CO2.
Šīs e-degvielas tiek ražotas no oglekļa dioksīda, kas iepriekš uztverts no atmosfēras vai rūpnieciskajos procesos, kuros rodas CO2, pirms tā izplūdes.
(9)
Eiropas Ekonomikas un sociālo lietu komitejas atzinums par tematu “Priekšlikums Eiropas Parlamenta un Padomes regulai par atjaunīgo un mazoglekļa degvielu izmantošanu jūras transportā un Direktīvas 2009/16/EK grozīšanu” (COM(2021) 562 final – 2021/0210 (COD)) (OV C 152, 6.4.2022., 145. lpp.).